IR-REGOLAMENT TAL-KUMMISSJONI (KEE) Nru 134/84
tad-19 ta' Jannar 1984
li jemenda r-Regolament (KEE) Nru 3136/78 li jistabbilixxi regoli dettaljati sabiex jiġi ffissat l-impost fuq l-importazzjoni taż-żejt taż-żebbuġa bis-sejħa għall-offerti
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill Nru 136/66/KEE tat-22 ta' Settembru 1966 dwar kif tiġi stabbilita organizzazzjoni komuni tas-suq fiż-żjut u x-xaħmijiet[1], kif l-aħħar emendat bir-Regolament (KEE) Nru 1413/82[2], u b'mod partikolari Artikolu 16(6) tiegħu,
Billi Artikolu 1(2) tar-Regolament tal-Kummissjoni (KE) Nru 3136/78[3], kif l-aħħar emendat bir-Regolament (KEE) Nru 22/81[4], jipprovdi illi meta applikant jixtieq jikkwalifika għal arranġament speċjali li joħroġ mill-ftehim konklużi bejn il-Komnità u ċerti pajjiżi mhux membri jrid jindika l-pajjiż mhux membru interessat fi żmien 30 jum mid-dħul fis-seħħ ta' l-impost minimu; billi l-esperjenza wriet illi din id-dispożizzjoni, għalkemm meħtieġa għall-għanijiet tas-sorveljanza, tista' tfixkel il-ħidma ta' l-arranġament speċjali u jkollha konsegwenzi żvantaġġużi fuq l-operaturi interessati; billi għandhom għalhekk isiru bidliet xierqa fih;
Billi Artikolu 6 tar-Regolament imsemmi hawn fuq jipprovdi illi l-proċedura ta' l-offerti għandha tapplika biss għall-applikazzjonijiet għal-liċenzji ta' l-importazzjoni għal kwantitajiet ta' iktar minn 21 000 kilogramma; billi għall-kwantitajiet ta' mhux iktar minn 20 000 kilogramma l-impost li jrid jiġi applikat huwa dak minimu fis-seħħ fil-jum ta' l-importazzjoni ta' kull waħda mill-kategorija taż-żejt taż-żebbuġa interessat; billi l-esperjenza wriet illi jeżisti l-periklu li din il-proċedura tintuża sabiex tiġi evitata s-sistema normali tal-fissar ta' l-impost bil-proċedura ta' l-offerti;
Billi d-dispożizzjonijiet fil-kwistjoni għandhom għalhekk jiġu aġġustati sabiex jitnaqqas l-ammont massimu li għalih tintuża l-proċedura simplifikata;
Billi l-Kumitat ta' Ġestjoni taż-Żjut u x-Xaħmijiet ma tax opinjoni fil-limitu taż-żmien stabbilit mill-President tiegħu,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 3136/78 huwa hawnhekk emendat kif ġej:
1. Artikolu 1(2) jiġi mibdul b'dan li ġej:
2. Sabiex jippermettu l-implimentazzjoni ta' l-arranġament speċjali li joħroġ mill-ftehim konklużi bejn il-Komunità u ċerti pajjiżi mhux membri, l-applikanti jridu, fi żmien 30 jum mid-dħul fis-seħħ ta' l-impost minimu, jindikaw il-pajjiż mhux membru interessat, kif speċifikat f'Artikolu 2 tar-Regolament (KEE) Nru 2041/75.
Meta applikant jixtieq li japplika għal wieħed mill-arranġamenti speċjali msemmi hawn fuq u l-liċenzja ta' l-importazzjoni ssottomessa meta tiġi aċċettata d-dikjarazzjoni ta' l-importazzjoni ma turix l-isem tal-pajjiż mhux membru interessat fit-taqsimiet 13 u 14, l-impost ma għandux jiġi mnaqqas b'0,60 ECU għal kull 100 kilogramma kif provvdut fl-arranġament speċjali.'
2. F'Artikolu 6(1) il-frażi "21 000 kilogramma" tiġi mibdula bil-frażi "5 250 kilogramma".
3. F'Artikolu 6(3) il-frażi "20 000 kilogramma" tiġi mibdula bil-frażi "5 000 kilogramma".
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Il-punti 2 u 3 għandhom japplikaw sal-31 ta' Marzu 1984.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-19 ta' Jannar 1984.